Står det til Socialdemokratiet skal Skat udvides med 1000 nye medarbejdere fordelt på fire nye skattecentre i provinsen. Og et af de centre har partiet tænkt sig at placere i Nordjylland. Skatteminister Karsten Lauritzen (V) vil gerne diskutere forslaget  om at rykke yderligere arbejdspladser til Nordjylland, men han mener ikke, at partiets forslag til finansieringen hænger helt sammen. - Den finansiering de peger på, hvor de siger, "det er reelt selvfinansierende, fordi der kommer flere penge i kassen". Det er en ny måde og regne på, og man kan godt diskutere, hvad det koster, men det koster altså noget, når man ansætter 1000 skattemedarbejdere, det siger sig selv – også selvom det er i skattevæsenet, siger skatteminister, Karsten Lauritzen (V). Skattecentrene er en del af et større udspil fra Socialdemokratiet, som skal genoprette danskernes tillid til Skat og sikre flere skattekroner i statskassen. Lige nu er der 25 milliarder kroner i forskel på, hvad Skat skulle have haft af indtægter, og hvad der rent faktisk kommer ind, oplyser Socialdemokratiet i en pressemeddelelse. - Socialdemokratiet ønsker at modarbejde en udvikling, der betyder, at Danmark knækker over geografisk. Derfor skal de nye statslige arbejdspladser placeres uden for de store byer, skriver kommunikationsmedarbejder Tenna Hjortnæs Petersen i en pressemeddelelse.

Referat:
Socialdemokratiets udspil om at oprette skattecentre med 1000 nye medarbejdere er ikke så lige til, siger skatteminister Karsten Lauritzen.